ROZHODNUTIE KOMISIE
zo 4. augusta 2005,
ktorým sa mení a dopĺňa rozhodnutie 93/52/EHS, pokiaľ ide o vyhlásenie, že niektoré oblasti Talianska sú bez výskytu brucelózy (B. melitensis), a rozhodnutie 2003/467/ES, pokiaľ ide o vyhlásenie, že niektoré provincie Talianska sú bez výskytu bovinnej brucelózy a že oblasť Piemonte je bez výskytu enzootickej bovinnej leukózy
[oznámené pod číslom K(2005) 2932]
(Text s významom pre EHP)
(2005/604/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými v rámci Spoločenstva (1), a najmä na jej prílohu A kapitolu II ods. 7 a prílohu D kapitolu I časť E,
so zreteľom na smernicu Rady 91/68/EHS z 28. januára 1991 o veterinárnych podmienkach obchodovania s ovcami a kozami v rámci Spoločenstva (2), a najmä na jej prílohu A kapitolu 1 časť II,
keďže:
(1)
V rozhodnutí Komisie 93/52/EHS z 21. decembra 1992, ktorým sa zaznamenáva dosiahnutie súladu niektorých členských štátov alebo oblastí s požiadavkami vzťahujúcimi sa na brucelózu (B. melitensis) a priznáva sa im štatút úradne uznaného členského štátu alebo oblasti bez výskytu tejto choroby (3), sa uvádza zoznam oblastí členských štátov, ktoré sú úradne uznané ako oblasti bez výskytu brucelózy (B. melitensis) v súlade so smernicou 91/68/EHS.
(2)
V oblastiach Marche a Piemonte je najmenej 99,8 % hospodárstiev chovajúcich ovce a kozy úradne uznaných za hospodárstva bez výskytu brucelózy. Okrem toho sa tieto oblasti zaviazali splniť niektoré ďalšie podmienky ustanovené v smernici 91/68/EHS, týkajúce sa náhodných kontrol vykonávaných po uznaní príslušných provincií za oblasti bez výskytu brucelózy.
(3)
Oblasti Marche a Piemonte by sa preto mali úradne uznať za oblasti bez výskytu brucelózy (B. melitensis), pokiaľ ide o hospodárstva chovajúce ovce a kozy.
(4)
Zoznamy oblastí členských štátov, ktoré sú vyhlásené za oblasti bez výskytu bovinnej tuberkulózy, brucelózy a enzootickej bovinnej leukózy, je uvedený v rozhodnutí Komisie 2003/467/ES z 23. júna 2003, ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (4).
(5)
Taliansko predložilo Komisii dokumentáciu preukazujúcu splnenie príslušných podmienok ustanovených v smernici 64/432/EHS, pokiaľ ide o provincie Alessandria, Asti, Biella, Novara, Verbania a Vercelli v oblasti Piemonte, aby sa tieto provincie mohli úradne vyhlásiť za provincie bez výskytu brucelózy v stádach hovädzieho dobytka.
(6)
Taliansko predložilo Komisii aj dokumentáciu preukazujúcu splnenie príslušných podmienok stanovených v smernici 64/432/EHS, pokiaľ ide o oblasť Piemonte, aby sa táto oblasť mohla úradne vyhlásiť za oblasť bez výskytu enzootickej bovinnej leukózy v stádach hovädzieho dobytka.
(7)
Na základe posúdenia dokumentácie, ktorú Taliansko predložilo, by sa mali provincie Alessandria, Asti, Biella, Novara, Verbania a Vercelli v oblasti Piemonte úradne vyhlásiť za provincie bez výskytu bovinnej brucelózy a oblasť Piemonte by sa mala úradne vyhlásiť za oblasť bez výskytu enzootickej bovinnej leukózy.
(8)
Rozhodnutia 93/52/EHS a 2003/467/ES by sa preto mali zodpovedajúcim spôsobom zmeniť a doplniť.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 93/52/EHS sa mení a dopĺňa v súlade s prílohou I k tomuto rozhodnutiu.
Článok 2
Prílohy II a III k rozhodnutiu 2003/467/ES sa menia a dopĺňajú v súlade s prílohou II k tomuto rozhodnutiu.
Článok 3
Toto rozhodnutie je určené členským štátom.
V Bruseli 4. augusta 2005